ગણિતનું નામ સાંભળીને જ તમારામાંથી ઘણાં દૂર ભાગતા હશે. તમારામાંથી કેટલાક એવા પણ છે જેમને ગણિત પ્રિય છે. તમે કદી વિચાર્યું છે કે તમને ગણિતમાં બીક કેમ લાગે છે? ખરેખર આંકડાના સરવાળા, બાદબાકી, ગુણાકાર કે ભાગાકાર કરવાના થાય તો તમને માત્ર ઘડિયા આવડતા હોય અને ગણતરીની કેટલીક પાયાની ટેકનિક ખબર હોય તો તમને જરાય બીક ન લાગે. દા.ત., ૭, ૬૮૬, ૩૬૯, ૭૭૪, ૮૭૦ ગુણ્યા ૨, ૪૬૫, ૦૯૯, ૭૪૫, ૭૭૯ કરીએ તો જવાબ શું આવે? આ સવાલનો જવાબ તમે કેલ્ક્યુલેટર કે મોબાઇલ વગેરેની સહાય વગર આપી શકશો? કદાચ આપવા પ્રયાસ કરો તો પણ અઘરું તો છે જ! પરંતુ આપણા દેશમાં એક મહિલા એવાં થઈ ગયાં છે જેમને જીવંત કમ્પ્યૂટર કહેવામાં આવતાં હતાં. ઉપર આપેલી રકમનો ગુણાકાર શકુંતલાદેવી માત્ર ૨૮ સેકન્ડમાં જ કરીને જવાબ આપી શકતાં. એમને કોઈ મશીનની જરૃર નહોતી પડતી.